Ferdinand Hartzenberg (* 8 Januarie 1936 te Lichtenburg) is 'n voormalige Suid-Afrikaanse politikus en die tweede en laaste leier van die Konserwatiewe Party in Suid-Afrika tussen 1993 tot sy samesmelting met die Vryheidsfront in 2004.
Vanaf 1959–1960 dien hy as sekretaris van die NP-streeksraad vir Rissik en later op die Afdelingsraad vir Lichtenburg. In 1964 is hy genomineer as ’n kandidaat vir die Transvaalse Provinsiale Raad en wen die volgende jaar die setel. In 1970 het hy LP vir Lichtenburg geword.
Hartzenberg het die leier van die KP geword na Treurnicht se dood in April 1993. Hy het dus die hoof van die amptelike opposisie in die Blanke kamer van die Suid-Afrikaanse Parlement geword, ’n posisie wat hy beklee het tot die eerste demokratiese algemene verkiesing in April 1994.